Document ID: 32004R1093

KOMMISSIONENS FORORDNING (EF) Nr. 1093/2004
af 10. juni 2004
om fravigelse af forordning (EF) nr. 174/1999 for så vidt angår gyldigheden af eksportlicenser for mælk og mejeriprodukter
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1255/1999 af 17. maj 1999 om den fælles markedsordning for mælk og mejeriprodukter (1), særlig artikel 31, stk. 14, og
ud fra følgende betragtninger:
(1)
I artikel 6 i Kommissionens forordning (EF) nr. 174/1999 af 26. januar 1999 om særlige gennemførelsesbestemmelser til Rådets forordning (EØF) nr. 804/68 for så vidt angår anvendelsen af eksportlicenser og eksportrestitutioner for mælk og mejeriprodukter (2) fastsættes eksportlicensernes gyldighedsperiode.
(2)
For at tage hensyn til de mulige konsekvenser af Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse af Det Europæiske Fællesskab den 1. maj 2004 for EF’s marked for mejeriprodukter og nødvendigheden af at overvåge udviklingen på EF-markedet og verdensmarkedet fastsættes det i Kommissionens forordning (EF) nr. 606/2004 (3), at gyldighedsperioden for de eksportlicenser for mejeriprodukter, der er ansøgt om fra den 15. april 2004, uanset forordning (EF) nr. 174/1999 bør begrænses til den 30. juni 2004.
(3)
En nøje overvågning af både det indre marked og verdensmarkedet siden den 1. maj 2004 viser, at det er muligt at genindføre en længere gyldighedsperiode for licenserne uden risiko for at forstyrre den fælles markedsordnings virkemåde. Forordning (EF) nr. 606/2004 bør derfor ophæves.
(4)
For at kunne forvalte eksportforpligtelserne i henhold til GATT hensigtsmæssigt og opnå optimal udnyttelse af de mængder, der er til rådighed, bør gyldighedsperioden for eksportlicenser for de pågældende varegrupper tilpasses under hensyntagen til de mængder, der er tilbage i de pågældende eksportkontingenter ved udgangen af GATT-året.
(5)
De i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -
UDSTEDT FØLGENDE FORORDNING:
Artikel 1
Uanset artikel 6 i forordning (EF) nr. 174/1999 udløber gyldighedsperioden for de eksportlicenser med forudfastsættelse af restitutionen, der ansøges om indtil den 23. juni 2004 for produkter omhandlet i nævnte artikels litra a) og c), den 30. juni 2004.
Artikel 2
Forordning (EF) nr. 606/2004 ophæves.
Artikel 3
Denne forordning træder i kraft på dagen for offentliggørelsen i Den Europæiske Unions Tidende.
Den anvendes på eksportlicenser, der ansøges om fra den dato.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 10. juni 2004.

Labels: 3
15
17